|  |
| --- |
| PATVIRTINTA |
| Klaipėdos miesto savivaldybės |
| tarybos 2015 m. liepos 2 d. |
| sprendimu Nr. T1-186 |

**KOMPENSAVIMO UŽ NEĮRENGTAS AUTOMOBILIŲ STOVĖJIMO VIETAS TVARKOS APRAŠAS**

**I SKYRIUS**

**BENDROSIOS NUOSTATOS**

1. Kompensavimo už neįrengtas automobilių stovėjimo vietas tvarkos aprašas (toliau – Aprašas) nustato lėšų įrengiamoms Klaipėdos miesto bendrojo naudojimo automobilių stovėjimo aikštelėms kompensuoti teikimo tikslus, teikėjus, gavėjus, lėšų panaudojimo ir kontrolės tvarką.
2. Šio Aprašo tikslas – sudaryti ekonomines prielaidas investicijoms Klaipėdos mieste, darbo vietų kūrimui ir darniai centrinės miesto dalies urbanistinei plėtrai, taip pat sudaryti palankias sąlygas įrengti bendrojo naudojimo automobilių stovėjimo aikšteles Klaipėdos mieste, kooperuoti privačių nekilnojamojo turto statytojų ir Klaipėdos miesto savivaldybės (toliau – Savivaldybė) lėšas šių aikštelių plėtrai.
3. Kompensavimo už neįrengtas automobilių stovėjimo vietas sutartis (toliau – sutartis) – savanoriškas lėšų teikėjo ir lėšų gavėjo susitarimas, nustatantis kompensacijos teikimo objektą, šalių teises ir pareigas, sutarties įvykdymo terminus, sutarties galiojimo, nutraukimo, keitimo ir papildymo tvarką.
4. Šis Aprašas parengtas vadovaujantis Lietuvos Respublikos teritorijų planavimo įstatymu, statybos techniniais reglamentais STR 2.06.04:2014 „Gatvės ir vietinės reikšmės keliai. Bendrieji reikalavimai“ ir STR 2.02.01:2004 „Gyvenamieji pastatai“.
5. Šis Aprašas taikomas tik tuo atveju, jei neprieštaraujama galiojantiems teritorijų planavimo bei statinio projektavimo dokumentams, kuriais automobilių stovėjimo vietų poreikis nustatytas vadovaujantis tuo metu galiojusiu statybos techninių reikalavimų reglamentu STR 2.06.04:2014 „Gatvės ir vietinės reikšmės keliai. Bendrieji reikalavimai“ ir statybos techninių reikalavimų reglamentu STR 2.02.01:2004 „Gyvenamieji pastatai“.

**II SKYRIUS**

**PRIVALOMO AUTOMOBILIŲ STOVĖJIMO VIETŲ SKAIČIAUS NUSTATYMAS**

1. Rekonstruojamam ar kapitališkai remontuojamam statiniui, statinio ar jo dalies paskirties keitimo atveju, privalomas automobilių stovėjimo vietų skaičius perskaičiuojamas tik tam plotui, kurio funkcinė paskirtis yra pakeista, ar (ir) planuojamam papildomam plotui, arba jei funkcinė paskirtis nekeičiama, bet didėja automobilių stovėjimo vietų skaičius.

**III SKYRIUS**

**AUTOMOBILIŲ STOVĖJIMO VIETŲ MAŽINIMAS**

1. Rengiant statinio projektą, pagal normatyvus privalomą automobilių stovėjimo vietų skaičių galima sumažinti laikantis šio Aprašo 8 ir 9 punktuose numatytų reikalavimų: už kiekvieną statomo, rekonstruojamo statinio ar, dalijant nekilnojamąjį turtą į kelis turtinius vienetus, neįrengtą privalomą automobilių stovėjimo vietą sumokėti dalinę vienos stovėjimo vietos įrengimo kaštų kompensaciją (toliau – kompensacija).
2. Klaipėdos miesto senamiesčio zonoje, kuri apibrėžta Savivaldybės tarybos 2008 m. gruodžio 23 d. sprendimu Nr. T2-427, statomam, rekonstruojamam ar kapitališkai remontuojamam statiniui, statinio ar jo dalies paskirties keitimo atveju, pagal teritorijų planavimo ar statybos dokumentus privalomą įrengti automobilių stovėjimo vietų skaičiaus koeficientą galima sumažinti ne daugiau kaip 0,5 reikšme.
3. Klaipėdos centrinėje miesto zonoje, kuri apibrėžta Savivaldybės tarybos 2008 m. gruodžio 23 d. sprendimu Nr. T2-427, statomam, rekonstruojamam ar kapitališkai remontuojamam statiniui, statinio ar jo dalies paskirties keitimo atveju, pagal teritorijų planavimo ar statybos dokumentus privalomą įrengti automobilių stovėjimo vietų skaičiaus koeficientą galima sumažinti iki 0,75 reikšmės.
4. Kompensacijos dydis už vieną automobilių stovėjimo vietą yra 1000 Eur.
5. Kompensacijos dydis už vieną automobilių stovėjimo vietą indeksuojamas kartą per metus, atsižvelgiant į metinį statybos sąnaudų kainų indeksą.
6. Taikytinas indeksas apskaičiuojamas laikotarpiui nuo Savivaldybės tarybos sprendimo, kuriuo patvirtintas šis Aprašas, įsigaliojimo mėnesio iki kiekvienų metų gruodžio mėnesio.

**IV SKYRIUS**

**DOKUMENTŲ TVARKYMAS IR SUTARTIES SUDARYMAS**

1. Savivaldybės administracijos Urbanistinės plėtros departamentas, išduodamas planavimo sąlygas teritorijų planavimo dokumentams rengti ir specialiuosiuos architektūros reikalavimus sklypo architektūrai formuoti, nurodo Savivaldybės tarybos sprendimą, kuriuo buvo patvirtintas šis Aprašas.
2. Statytojas, nustatęs, kad projektuojamam naujam statiniui, rekonstruojamam ar kapitališkai remontuojamam statiniui, statinio ar jo dalies paskirties keitimo atveju, dėl fizinių sąlygų nebuvimo ar dėl ekonominių priežasčių trūksta reikalingų automobilių stovėjimo vietų, neviršijant šio Aprašo 8 ir 9 punktuose nurodytų koeficientų, sudaro su Savivaldybe sutartį pagal Savivaldybės tarybos sprendimu patvirtintą pavyzdinę sutartį. Statytojui nesudarius sutarties su Savivaldybe, įrengiamas pagal normatyvus privalomas automobilių stovėjimo vietų skaičius.
3. Statomo statinio, rekonstruojamo ar kapitališkai remontuojamo statinio, statinio ar jo dalies paskirties keitimo atveju, žemės sklype negali būti mažiau automobilių stovėjimo vietų, nei nustatyta šiame Apraše, priešingu atveju sutartis nesudaroma.
4. Skirta kompensacija nesuteikia statytojui nuosavybės ar naudojimo, valdymo teisių į įrengtą bendrojo naudojimo automobilių stovėjimo aikštelę Klaipėdos mieste. Statytojas gali naudotis pastatyta bendrojo naudojimo automobilių stovėjimo aikštele bendra tvarka. Statytojui netaikoma Savivaldybės tarybos 2012 m. liepos 26 d. sprendimu Nr. T2-196 „Dėl vietinės rinkliavos už naudojimąsi savivaldybės tarybos nustatytomis vietomis automobiliams statyti tvarkos“ patvirtintoje tvarkoje numatyta lengvata, suteikusiam paramą Savivaldybės automobilių stovėjimo vietų įrengimui.
5. Kompensacija už neįrengtas automobilių stovėjimo vietas turi būti sumokėta per 3 mėnesius nuo sutarties pasirašymo dienos, bet ne vėliau kaip iki statinio statybos užbaigimo akto išdavimo ar deklaracijos apie statybos užbaigimą tvirtinimo dienos.
6. Nesumokėjus kompensacijos už neįrengtas automobilių stovėjimo vietas per 3 mėnesius, skaičiuojami 0,02 proc. delspinigiai už kiekvieną pradelstą dieną.

**V SKYRIUS**

**KOMPENSACIJOS PANAUDOJIMAS**

1. Kompensacija už neįrengtas automobilių stovėjimo vietas kaupiama ir apskaitoma atskiroje Savivaldybės administracijos Investicijų ir ekonomikos departamento sąskaitoje. Iš šios sąskaitos surinktos lėšos pervedamos į Savivaldybės biudžetą iki planuojamų metų sausio 10 dienos. Kompensacijos lėšų panaudojimas planuojamas ir apskaitomas Savivaldybės biudžete.
2. Kompensacijos lėšos naudojamos tik bendrojo naudojimo automobilių stovėjimo aikštelėms Klaipėdos senamiestyje įrengti bei automobilių statymo senamiestyje poreikiams tenkinti pagal Savivaldybės administracijos veiklos plano Susisiekimo sistemos priežiūros ir plėtros programą Nr. 6.
3. Atsižvelgdamas į kiekvienais metais Savivaldybės biudžete planuojamas panaudoti kompensacijos už neįrengtas automobilių stovėjimo vietas lėšas, Savivaldybės administracijos Investicijų ir ekonomikos departamentas sudaro bendrojo naudojimo aikštelių įrengimo sąrašą, kurį tvirtina Savivaldybės administracijos direktorius.
4. Einamaisiais metais nepanaudotos kompensacijos lėšos naudojamos kartu su kitais finansiniais metais gautomis lėšomis.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_